ગત ૨૧ નવેમ્બરે તીસ હઝારી ન્યાયાલયે એક વ્યક્તિને બે વર્ષની કેદની સજા આપી. તમને થશે કે આ તો સામાન્ય વાત છે. આમાં નવું શું છે? આવા તો અનેક અપરાધીઓને સજા થતી હોય છે. પરંતુ આમાં નવીન બાબત એ છે કે પર્યાવરણને લગતા કેસ માટે આ સજા થઈ છે. ન્યાયાલયે આ વ્યક્તિને યમુના નદી પ્રદૂષિત કરવા માટે જેલના સળિયા ગણતો કરી દીધો છે. સામાન્ય રીતે સર્વોચ્ચ ન્યાયાલય હોય કે કોઈ ઉચ્ચ ન્યાયાલય, કે પછી નેશનલ ગ્રીન ટ્રિબ્યુનલ, તેઓ પર્યાવરણને લગતા મુદ્દાઓ પર ચિંતા તો વ્યક્ત કરતા હોય છે, પરંતુ સજા આપવાનું ટાળતા હોય છે. યમુના નદી હોય કે ગંગા નદી, વાયુ પ્રદૂષણ હોય કે પછી કચરાનું વ્યવસ્થાપન, તેઓ અવારનવાર ચિંતા વ્યક્ત કરતા રહે છે. સમયે-સમયે સરકારોને ઠપકા પણ આપતા હોય છે. પરંતુ કોઈ ન્યાયાલયે કોઈ વ્યક્તિને પ્રદૂષણ માટે દોષી ઠેરવીને સજા આપી હોય તેવું કેટલી વાર બને છે?